1999/855/EY: Neuvoston päätös, tehty 6 päivänä joulukuuta 1999, Viron tasavallan liittymistä valmistelevan kumppanuuden periaatteista, ensisijaisista tavoitteista, välitavoitteista ja edellytyksistä



Virallinen lehti nro L 335 , 28/12/1999 s. 0035 - 0040



NEUVOSTON PÄÄTÖS, tehty 6 päivänä joulukuuta 1999, Viron tasavallan liittymistä valmistelevan kumppanuuden periaatteista, ensisijaisista tavoitteista, välitavoitteista ja edellytyksistä (1999/855/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon Euroopan unionin jäsenyyttä hakeneille valtioille osana liittymistä edeltävää strategiaa annettavasta avusta ja erityisesti liittymiskumppanuusjärjestelmän perustamisesta 16 päivänä maaliskuuta 1998 annetun neuvoston asetuksen (EY) N:o 622/98(1) ja erityisesti sen 2 artiklan, ottaa huomioon komission ehdotuksen, sekä katsoo seuraavaa: 1) Luxemburgissa kokoontunut Eurooppa-neuvosto totesi, että liittymistä valmisteleva kumppanuus on uusi väline ja vahvistetun liittymistä valmistelevan strategian tärkein osa. 2) Asetuksessa (EY) N:o 622/98 säädetään, että neuvosto päättää komission ehdotuksesta määräenemmistöllä kutakin liittymistä valmistelevaa kumppanuutta koskevista periaatteista, ensisijaisista tavoitteista, välitavoitteista ja edellytyksistä sellaisina kuin ne esitetään kullekin hakijavaltiolle sekä niitä koskevista myöhemmistä merkittävistä mukautuksista. 3) Yhteisön avun saamisen edellytyksenä on olennaisten edellytysten täyttäminen ja erityisesti Eurooppa-sopimuksiin sisältyvien sitoumusten noudattaminen ja edistyminen Kööpenhaminan arviointiperusteiden täyttämisessä; jos olennainen edellytys jää täyttymättä, neuvosto voi komission ehdotuksesta määräenemmistöllä toteuttaa asiaankuuluvia toimenpiteitä minkä tahansa liittymistä valmistelevan tuen osalta. 4) Luxemburgissa kokoontunut Eurooppa-neuvosto on päättänyt, että liittymistä valmistelevan kumppanuuden toteuttamista ja edistymistä yhteisön säännöstön saattamisessa osaksi kansallista lainsäädäntöä tarkastellaan Eurooppa-sopimuksen mukaisissa elimissä. 5) Komission vuoden 1999 määräaikaiskertomuksessa esitettiin puolueeton arviointi Viron tasavallan jäsenyysvalmisteluista ja yksilöitiin ensisijaisia alueita valmistelujen jatkamista varten. 6) Jäsenyyden valmistelemiseksi Viron tasavallan olisi ajantasaistettava kansallinen ohjelmansa yhteisön säännöstön saattamiseksi osaksi kansallista lainsäädäntöä; tässä ohjelmassa olisi esitettävä aikataulu liittymistä valmistelevaan kumppanuuteen sisältyvien ensisijaisten tavoitteiden ja välitavoitteiden saavuttamiselle, ON PÄÄTTÄNYT SEURAAVAA: 1 artikla Asetuksen (EY) N:o 622/98 2 artiklan mukaisesti Viron tasavallan liittymistä valmistelevaan kumppanuuteen sisältyvät periaatteet, ensisijaiset tavoitteet, välitavoitteet ja edellytykset esitetään tämän päätöksen liitteessä, joka on erottamaton osa päätöstä. 2 artikla Liittymistä valmistelevan kumppanuuden toteuttamista valvotaan Eurooppa-sopimuksen mukaisissa elimissä sekä asianomaisissa neuvoston elimissä, joille komissio raportoi säännöllisesti. 3 artikla Tätä päätöstä noudatetaan kolmannesta päivästä sen jälkeen, kun se on julkaistu Euroopan yhteisöjen virallisessa lehdessä. Tehty Brysselissä 6 päivänä joulukuuta 1999. Neuvoston puolesta Puheenjohtaja T. HALONEN (1) EYVL L 85, 20.3.1998, s. 1. LIITE VIRO: LIITTYMISTÄ VALMISTELEVA KUMPPANUUS 1999 1. TAVOITTEET Liittymistä valmistelevan kumppanuuden tarkoituksena on luoda yhteiset puitteet niille lisätoimia edellyttäville ensisijaisille tavoitteille, jotka mainitaan komission vuoden 1999 määräaikaiskertomuksessa Viron edistymisestä Euroopan unioniin liittymisen valmisteluissa, käytettävissä oleville varoille Viron avustamiseksi näiden ensisijaisten tavoitteiden toteuttamisessa sekä kyseiseen apuun liittyville edellytyksille. Liittymistä valmisteleva kumppanuus on perustana useille politiikan välineille, joita käytetään hakijavaltioiden auttamiseksi niiden valmistautuessa jäsenyyteen. Näihin välineisiin kuuluvat muun muassa yhteisön säännöstön hyväksymistä koskeva tarkistettu kansallinen ohjelma, sekä keskipitkän aikavälin talouspolitiikan ensisijaisten tavoitteiden yhteinen arviointi, järjestäytyneen rikollisuuden torjuntaa koskeva sopimus, kansalliset kehittämissuunnitelmat ja muut alakohtaiset suunnitelmat, jotka ovat tarpeen, jotta osallistuminen rakennerahastoihin unioniin liittymisen jälkeen liittymistä edeltävän rakennepolitiikan välineen (Ispa) ja maatalouden ja maaseudun kehittämisen erityisen liittymisohjelman (Sapard) täytäntöönpano ennen unioniin liittymistä olisivat mahdollisia. Kukin näistä välineistä on luonteeltaan erilainen, ja niitä valmistellaan ja ne toteutetaan erityisiä menettelyjä noudattaen. Ne eivät ole olennainen osa tätä kumppanuutta, mutta niiden ensisijaiset tavoitteet ovat kumppanuuden mukaisia. 2. PERIAATTEET Kunkin hakijavaltion osalta määritetyt keskeisimmät ensisijaiset tavoitteet liittyvät valtioiden kykyyn täyttää Kööpenhaminassa vahvistetut edellytykset, joiden mukaan jäsenyys edellyttää, että: - hakijavaltiossa on vakaat instituutiot, jotka takaavat demokratian, oikeusvaltion, ihmisoikeudet sekä vähemmistöjen kunnioittamisen ja suojelemisen; - hakijavaltiossa on toimiva markkinatalous, ja se pystyy selviytymään kilpailupaineesta ja markkinavoimista unionissa; - hakijavaltio pystyy vastaamaan jäsenyyden mukanaan tuomista velvoitteista, mukaan lukien poliittisen unionin sekä talous- ja rahaliiton tavoitteiden noudattaminen. Madridissa kokoontunut Eurooppa-neuvosto korosti hakijavaltioiden tarvetta mukauttaa hallintorakenteensa yhteisön politiikkojen moitteettoman toiminnan varmistamiseksi liittymisen jälkeen, ja Luxemburgissa kokoontunut Eurooppa-neuvosto korosti, että yhteisön säännöstön saattaminen osaksi kansallista lainsäädäntöä on välttämätöntä, mutta yksinään riittämätöntä; on tarpeen varmistaa, että sitä todella sovelletaan. 3. ENSISIJAISET TAVOITTEET JA VÄLITAVOITTEET Komission määräaikaiskertomuksissa on tuotu esiin se, että hakijavaltioiden on vielä toteutettava tietyillä aloilla laajoja toimia valmistautuakseen unioniin liittymiseen. Tämä tilanne edellyttää välitavoitteiden määrittelemistä ensisijaisille tavoitteille, ja niihin kuhunkin on liityttävä asianomaisten valtioiden kanssa yhdessä asetetut selkeät tavoitteet, joiden saavuttamisesta riippuu hakijavaltioille myönnettävän avun määrä sekä jo joidenkin valtioiden kanssa käynnissä olevissa neuvotteluissa edistyminen ja muiden hakijavaltioiden kanssa käytävien neuvottelujen käynnistäminen. Ensisijaiset tavoitteet ja välitavoitteet on tarkistetussa liittymistä valmistelevassa kumppanuudessa edelleen jaettu kahteen ryhmään eli lyhyen ja keskipitkän aikavälin tavoitteisiin. Lyhyen aikavälin tavoitteiden valinnassa on perusteena käytetty Viron realistisia mahdollisuuksia toteuttaa tavoitteet tai edistyä merkittävästi niiden toteuttamisessa vuoden 2000 loppuun mennessä. Keskipitkän aikavälin ensisijaisiksi tavoitteiksi määriteltyjen tavoitteiden toteuttamisen oletetaan vievän yli vuoden, vaikkakin toteuttamisen olisi myös niiden osalta mahdollisuuksien mukaan alettava jo vuoden 2000 aikana. Vuoden 1998 liittymistä valmistelevan kumppanuuden tavoitteiden toteuttamiseksi aikaan saatua edistymistä arvioidaan vuoden 1999 määräaikaiskertomuksessa. Tätä arviointia on käytetty muotoiltaessa nykyisen kumppanuuden tavoitteita. Viro toimitti tarkistetun version yhteisön säännöstön hyväksymistä koskevasta kansallisesta ohjelmastaan 27 päivänä toukokuuta 1999. Siinä määritellään aikataulu ensimmäiseen liittymiskumppanuuteen perustuvien ensisijaisten tavoitteiden ja välitavoitteiden toteuttamiselle sekä tarvittavat hallintorakenteet ja rahavarojen määrä. Liittymistä valmistelevassa kumppanuudessa mainitaan Viron jäsenyysvalmistelujen ensisijaiset alat. Viron on kuitenkin huolehdittava kaikista määräaikaiskertomuksessa mainituista asioista. Tärkeää on myös, että Viro täyttää lainsäädännöllistä lähentämistä ja yhteisön säännöstön täytäntöönpanoa koskevat sitoumuksensa Eurooppa-sopimuksen mukaisten sitoumusten, analyyttisen tarkastelun ja neuvotteluprosessin mukaisesti. Olisi pidettävä mielessä, että yhteisön säännöstön saattaminen osaksi kansallista lainsäädäntöä ei yksinään riitä, vaan on myös tarpeen varmistaa, että sitä todella sovelletaan unionissa voimassa olevien perusteiden mukaisesti. Kaikilla jäljempänä mainituilla aloilla tarvitaan yhteisön säännöstön uskottavaa ja tehokasta voimaan saattamista ja täytäntöönpanoa. Komission määräaikaiskertomuksen analyysin perusteella Virolle on määritetty jäljempänä esitetyt lyhyen ja keskipitkän aikavälin ensisijaiset tavoitteet sekä välitavoitteet. 3.1 Lyhyen aikavälin tavoitteet (2000) Poliittiset arviointiperusteet - Viron on mukautettava kielilainsäädäntöään kansainvälisiin normeihin ja Eurooppa-sopimuksen velvoitteisiin, - sen on toteutettava konkreettisia toimenpiteitä muiden kuin Viron kansalaisten integroimisen helpottamiseksi järjestämällä kielenopetusta ja huolehtimalla riittävästä taloudellisesta avusta. Taloudelliset arviointiperusteet - Viron on hyväksyttävä öljyliuskealan rakenneuudistusta koskeva suunnitelma ja varmistettava energia-alan yksityistämisen avoimuus, - sen on kiirehdittävä maareformia ja varsinkin maatalousmaan rekisteröintiä, - sen on otettava käyttöön talouspolitiikan keskipitkän aikavälin strategia ja päätettävä yhteisen arvioinnin suorittamisesta komission kanssa, - sen on saatettava päätökseen eläkeuudistusta koskevan lainsäädännön antaminen. Sisämarkkinat - Julkiset hankinnat: Viron on muutettava lakia julkisista hankinnoista siten, että se kattaa myös yleishyödylliset palvelut sekä yhdenmukaistettava muutoksenhakukeinoihin liittyvät menettelyt, - tavaroiden vapaa liikkuvuus: sen on kiirehdittävä eurooppalaisten standardien, erityisesti uuden lähestymistavan mukaisten direktiivien saattamista osaksi kansallista lainsäädäntöään ja niiden, varsinkin vaatimuksenmukaisuuden arvioinnista annetun uuden lain, käyttöönottoa. Sen on hyväksyttävä tätä vastaavat EN-standardit, otettava käyttöön akkreditointijärjestelmä ja kehitettävä markkinoiden valvontajärjestelmää ja jatkettava teknisen lainsäädännön yhdenmukaistamista, - pääomien vapaa liikkuvuus: sen on yhdenmuistettava suoria sijoituksia rajoittavat lait niillä aloilla, joilla vielä sovelletaan rajoituksia (turvallisuuspalvelut ja yleisradiolähettimet), - palvelujen vapaa liikkuvuus: sen on lujitettava rahoitusalan valvontaa, varsinkin arvopaperimarkkinoiden alalla, - kilpailu: sen on yhdenmukaistettava yrityskeskittymien valvontaa ja valtiontukea koskeva lainsäädäntönsä, vahvistettava kilpailulautakuntaa, otettava käyttöön valtiontukien määritysmenetelmä ja jatkettava valtiontukea koskevien vuosikertomusten valmistelua, - televiestintä: sen on annettava televiestintälaki ja vahvistettava riippumatonta sääntelyviranomaista, - verotus: sen on jatkettava alv- ja valmisteverolainsäädännön yhdenmukaistamista (erityisesti vapaavarasto- ja kirjaamisjärjestelmien osalta). Sen on vahvistettava, että se hyväksyy yritysverotuksen käytännesääntöjen periaatteet, ja varmistettava, että uudet verotoimenpiteet ovat näiden periaatteiden mukaisia, - audiovisuaaliala: sen on saatettava lainsäädännön yhdenmukaistaminen päätökseen, - tulli: sen on hyväksyttävä aikataulu tullien ja vastaavien maksujen vähittäistä ja tehokasta täytäntöönpanoa varten, jatkettava petosten ja korruption ehkäisemistä ja kiirehdittävä tullikoodeksin hyväksymistä. Maatalous - Eläinlääkintä- ja kasvinsuojeluala: Viron on jatkettava tarkastusjärjestelyjen yhdenmukaistamista ja parantamista erityisesti EU:n tulevilla ulkorajoilla, - sen on jatkettava elintarviketeollisuuden parantamista erityisesti meijeri-, lihanjalostus- ja kalanjalostusaloilla. Liikenne - Viron on vahvistettava merenkulun turvallisuusmääräysten käyttöönottoa. Työ- ja sosiaaliasiat - Viron on laadittava yhteisen työllisyyskatsauksen avulla kansallinen työllisyysstrategia, jonka avulla se voi myöhemmin osallistua Euroopan työllisyysstrategiaan, - sen on tuettava työmarkkinaosapuolten valmiuksien kehittämistä yhteisön säännöstön omaksumiseksi ja täytäntöön panemiseksi erityisesti kahden työmarkkinaosapuolen välisen vuoropuhelun avulla, - sen on annettava uusi työlaki ja työvoimapalvelulaki, - sen on otettava käyttöön laki työterveydestä ja -turvallisuudesta sekä kehitettävä täytäntöönpanorakenteita. Ympäristö - Viron on saatettava päätökseen ympäristövaikutusten arviointia koskevan direktiivin säännösten saattaminen osaksi kansallista lainsäädäntöä ja varmistettava niiden täytäntöönpano, - sen on nopeutettava erityisesti vesi- ja jätehuoltoa, ilman pilaamista, luonnonsuojelua ja teollisuutta koskevien direktiivien säännösten saattamista osaksi kansallista lainsäädäntöä ja kiirehdittävä niiden täytäntöönpanoa, - sen on laadittava investointien rahoitussuunnitelma (direktiivikohtaisesti); kyseisen suunnitelman on perustuttava yhdenmukaistamisesta aiheutuvien kustannusten arvioihin sekä realistisiin arvioihin vuosittain julkiselta taloudelta ja yksityiseltä sektorilta saatavasta rahoituksesta. Sen on jatkettava myös suuria investointeja edellyttävien ilmaa, vettä ja jätehuoltoa koskevien direktiivien käyttöön oton rahoittamista. Oikeus- ja sisäasiat - Viron on luotava edistynyt yhdennetty rikostutkinnan tietojärjestelmä, parannettava tutkimusvalmiuksiaan kriminaalitekniikan alalla, parannettava lainvalvontaviranomaisten ja tuomioistuinlaitoksen toiminnan koordinaatiota (henkilöstön määrä, koulutus sekä varusteet ja välineet), jatkettava järjestäytyneen rikollisuuden, huumausaineiden kaupan ja korruption torjuntaa ja parannettava valmiuksiaan rahanpesun torjumiseksi, - sen on kiirehdittävä rikoslain uudistamista, - sen on ratifioitava YK:n yleissopimus huumausaineiden ja psykotrooppisten aineiden laitonta kauppaa vastaan (1988) sekä rikoksen tuottaman hyödyn rahanpesua, etsintää, takavarikkoa ja menetetyksi tuomitsemista koskeva yleissopimus, ja allekirjoitettava OECD:n yleissopimus kansainvälisissä liikesuhteissa tapahtuvan ulkomaisiin virkamiehiin kohdistuvan lahjonnan torjunnassa sekä lahjontaa koskeva rikosoikeudellinen yleissopimus. Hallinnon ja oikeuslaitoksen toimintakyvyn tehostaminen, EU-varojen hallinnointi ja valvonta mukaan lukien - Phare(1), Ispa(2) ja Sapard(3): Viron on jatkettava kansallisen kehittämissuunnitelman ja maaseudun kehittämissuunnitelman kehittämistä. Sen on vahvistettava oikeudelliset, hallinnolliset (tilintarkastuskäsikirja ja kirjausketju) sekä talousarviota koskevat puitteet Ispan ja Sapardin ohjelmointia ja hallinnointia varten. Tämä edellyttää myös järjestelmällistä ympäristövaikutusten arviointia koskevan järjestelmän käyttöönottoa sekä yhteisön varoista yhteisrahoitusta saaneisiin hankkeisiin sovellettavia, julkisia hankintoja koskevia sääntöjä, jotka ovat yhteensopivia yhteisön säännösten kanssa. Viron on lisäksi perustettava toimiva maksajavirasto Sapardia varten, - sen on saatettava päätökseen sisäistä ja ulkoista varainhoidon valvontaa koskevan lainsäädännön yhdenmukaistaminen. Sen on perustettava hallinnon keskusorganisaatio sisäisen valvonnan ja tilintarkastuksen yhdenmukaistamista varten. Sen on perustettava sisäisen valvonnan ja tilintarkastuksen yksiköt varoja käyttävien keskusten yhteyteen. Sen on jatkettava kansallisten sisäisten varainhoidon valvojien ja tilintarkastajien toiminnallisen riippumattomuuden lisäämistä sekä keskushallinnon tasolla että hajautetulla tasolla ja parannettava varainhoidon ennakkovalvontaa, - sen on annettava lainsäädäntöä ja laadittava suunnitelma petostentorjuntaan liittyvien rakenteiden kehittämiseksi, - sen on täytettävä täyttämättä olevat tuomarinvirat ja lisättävä tuomarien koulutusta yhteisön oikeudessa, erityisesti kilpailun alalla. 3.2 Keskipitkän aikavälin tavoitteet Poliittiset arviointiperusteet - Viron on jatkettava ilman Viron kansalaisuutta olevien henkilöiden integroimista erityisesti lisäämällä kielenopetusta muille kuin vironkielisille. Taloudelliset arviointiperusteet - Viron on saatettava päätökseen eläkeuudistus ja otettava käyttöön öljyliuskealan rakenneuudistussuunnitelma, - sen on otettava käyttöön vuotuista julkisen talouden valvontaa koskeva menettely, jolla pyritään saattamaan julkisen talouden raportointi, seuranta ja valvonta sekä julkisen talouden tila EU:n menettelyjen mukaiseksi, - sen on jatkettava toimia yksityisyritysten perustamiselle ja kehittymiselle suotuisten edellytysten parantamiseksi kiinnittämällä erityistä huomiota pieniin ja keskisuuriin yrityksiin, - sen on saatettava päätökseen maauudistus. Sisämarkkinat - Teollis-ja tekijänoikeudet: Viron on saatettava yhdenmukaistaminen päätökseen, erityisesti tekijänoikeuslainsäädännön alalla ja vahvistettava hallinnon ja oikeuslaitoksen toimintakykyä, - tavaroiden vapaa liikkuvuus: sen on saatettava alakohtaisen lainsäädännön yhdenmukaistaminen ja eurooppalaisten standardien käyttöönotto päätökseen, parannettava standardoinnin ja vaatimuksenmukaisuuden arvioinnin rakenteita, varmistettava eri alojen asianmukaiset täytäntöönpanorakenteet yleensä ja varmistettava vastavuoroinen tunnustaminen aloilla, joita ei ole yhdenmukaistettu, - henkilöiden vapaa liikkuvuus: Viron on saatettava päätökseen tutkintotodistusten vastavuoroinen tunnustaminen, - kilpailu: Viron on varmistettava kilpailu- ja valtiontukisääntöjen täysimääräinen täytäntöönpano, varmistettava valtiontukijärjestelmien ja valtiontukia koskevan lainsäädännön noudattaminen sekä lisättävä koulutusta hallinnon kaikilla tasoilla, - verotus: Viron on saatettava päätökseen verotusta koskevan yhteisön säännöstön yhdenmukaistaminen. Sen on annettava alv-alan siirtymäsäännöksiä. Sen on tarkasteltava voimassa olevaa lainsäädäntöä ja varmistettava sen yhdenmukaisuus yritysverotuksen käytännesääntöjen kanssa ja saatettava päätökseen verohallinnon uudistaminen, - kuluttajansuoja: Viron on jatkettava yhdenmukaistamista ja vahvistettava markkinoiden valvontaa ja täytäntöönpanoviranomaisia, - tulli: Viron on varmistettava tulli- ja vastaavien maksujen tehokas täytäntöönpano. Sen on lisäksi parannettava hallinnollisia ja toiminnallisia valmiuksia, myös rajavalvonnassa, ja otettava käyttöön yksinkertaistetut menettelyt. Maatalous - Viron on saatettava päätökseen elintarviketeollisuuden kehittäminen, erityisesti meijeri-, lihanjalostus, ja kalanjalostusaloilla sekä vahvistettava elintarvikevalvonnan hallintoa, - sen on vahvistettava yhteisen maatalouspolitiikan hallintomekanismeja ja hallintorakenteita (valvottava maataloustuotteiden markkinoita, toteutettava rakenteiden ja maaseudun kehittämistä koskevia toimenpiteitä sekä perustettava uusia elimiä ja valvontamekanismeja), - sen on saatettava päätöksen eläinten tunnistamisjärjestelmän kehittäminen ja otettava käyttöön HACCP-järjestelmä (vaarojen analysointi ja kriittiset kohdat niiden hallitsemiseksi) sekä toteutettava valvontaohjelmat, jotka koskevat eläinjätteiden käsittelyä, teurastamojen ja meijereiden nykyaikaistamista jätteiden osalta ja zoonooseja. Viron on otettava käyttöön tarkastusjärjestelmät unionin tulevilla ulkorajoilla. Kalastus - Viron on kehitettävä yhteisen kalastuspolitiikan käyttöönotto- ja toimeenpanovalmiuksia. Tämä edellyttää tarvittavien institutionaalisten voimavarojen perustamista sekä välineiden ja varusteiden käyttöönottoa tarkastusten ja valvonnan suorittamiseksi keskushallinnon tasolla ja alueellisella tasolla, - sen on kehitettävä kalastuslaivaston uudistussuunnitelma ja perustettava EU:n vaatimuksia vastaava laivastorekisteri. Energia - Viron on valmistauduttava energia-alan sisämarkkinoihin erityisesti omaksumalla sähkö- ja kaasudirektiivien säännökset (myös mukautettava energianhinnat niiden todelliselle kustannustasolle ja otettava käyttöön sääntelyjärjestelmä), - sen on yhdenmukaistettava öljyvarastoja ja energiatehokkuutta koskevat vaatimukset. Liikenne - Viron on saatettava maantieliikenteen (markkinoille pääsy, tieturvallisuus, vaarallisiin tavaroihin sovellettavat säännöt ja verotus), rautateiden, meriliikenteen (erityisesti turvallisuusvaatimukset) ja ilmailun (erityisesti ilmaturvallisuus ja lennonjohto) yhdenmukaistaminen päätökseen. Työ- ja sosiaaliasiat - Viron on yhdenmukaistettava lainsäädäntönsä yhteisön säännöstön mukaiseksi työoikeuden, naisten ja miesten yhtäläisen kohtelun sekä kansanterveyden aloilla täytäntöönpantava se. Sen on saatettava päätökseen yhdenmukaistaminen työterveyden ja -turvallisuuden alalla. Tämä edellyttää myös näihin aloihin ja sosiaaliturvan koordinoimiseen liittyvien hallintorakenteiden lujittamista. Taloudellinen ja sosiaalinen yhteenkuuluvuus - Viron on laadittava taloudellisen ja sosiaalisen yhteenkuuluvuuden alalla kansallinen toimintamalli, jolla valmistaudutaan alueellisten ohjelmien ja yhteisön aloitteiden toteuttamiseen. Sen on parannettava hallintorakenteita, erityisesti ministeriöiden välistä säännöllistä koordinointia rakennerahastoihin liittyvissä asioissa, sekä huolehdittava budjettijärjestelmän ja siihen liittyvien menettelyjen, myös ennakko- ja jälkiarvioinnin, saattamisesta EU:n vaatimusten mukaisiksi. Ympäristö - Viron on saatettava päätökseen yhteisön säännöstön saattaminen osaksi kansallista lainsäädäntöään, - sen on jatkettava erityisesti ilmaa, jätehuoltoa, kemikaaleja, säteilysuojaa, luonnonsuojelua, vesialaa sekä teollisuutta koskevan lainsäädännön yhdenmukaistamista vahvistetun aikataulun mukaisesti, - sen on varmistettava ympäristöalan instituutioiden vahvistaminen, erityisesti paikallisella tasolla, - kestävän kehityksen periaatteet on sisällytettävä kaikkien muiden alakohtaisten politiikkojen määritelmiin ja täytäntöönpanoon. Oikeus- ja sisäasiat - Viron on jatkettava asteittain viisumilainsäädännön ja -käytäntöjen yhdenmukaistamista EU:n käytäntöjä vastaaviksi, - sen on otettava käyttöön rajavalvonta- ja maahanmuuttolainsäädäntö laittoman maahanmuuton ehkäisemiseksi ja voidakseen osallistua täysimääräisesti Schengenin tietojärjestelmään, - sen on jatkettava poliisivoimien yhteistyömekanismien vahvistamista Europolin kanssa järjestäytyneen rikollisuuden (erityisesti rahanpesun sekä naisten, lasten ja huumausaineiden kaupan) torjumiseksi. Hallinnon ja oikeuslaitoksen toimintakyvyn tehostaminen, EU-varojen hallinnointi ja valvonta mukaan lukien - Viron on parannettava julkishallinnon valmiuksia yhteisön säännöstön täytäntöönpanossa ja hallinnoinnissa erityisesti varmistamalla henkilöstön riittävyyden ja asianmukaisen koordinoinnin ministeriöiden välillä, - sen on jatkettava oikeuslaitoksen toimivuuden parantamista lisäämällä tuomarien määrää sekä tuomarien koulutusta yhteisön oikeuden alalla, - sen on vahvistettava julkisen talouden varainhoidon valvontaan liittyviä toimia sekä julkisen talouden hallintoa asianmukaisen henkilöstön, koulutuksen sekä välineiden ja varusteiden avulla, - sen on vahvistettava tilastointivalmiuksia. 4. OHJELMAT Vuosille 1995-1999 myönnetyt Pharen määrärahat ovat yhteensä 143 miljoonaa euroa. Berliinissä 24-25 päivänä maaliskuuta 1999 kokoontuneen Eurooppa-neuvoston sopimuksen seurauksena hakijavaltioiden rahoitustuki sisältää vuosien 2000-2006 välisenä ajanjaksona tukea maataloutta ja maaseudun kehittämistä koskeville liittymistä valmisteleville toimenpiteille liittymistä edeltävän Sapard-välineen (Neuvoston asetus (EY) N:o 1268/1999, EYVL L 161, 26.6.1999, s. 87) ja rakennetuen Ispa-välineen (Neuvoston asetus (EY) N:o 1267/1999, EYVL L 161, 26.6.1999, s. 73) avulla, joissa annetaan etusija toimenpiteille, jotka ovat samanlaisia kuin liittymistä edeltävänä aikana koheesiorahaston tukea saavat toimenpiteet. Näillä kansallisilla määrärahoilla Viro voi myös rahoittaa osittain osallistumisensa yhteisön ohjelmiin, tutkimusta ja teknologista kehittämistä koskeva viides puiteohjelma mukaan lukien (EYVL L 26, 1.2.1999, s. 1). Lisäksi Viro voi saada rahoitusta suoraan yhteisön säännöstöön liittyvistä monia valtioita koskevista ohjelmista. Hakijavaltioiden yhteisrahoitusta edellytetään järjestelmällisesti kaikille investointihankkeille. Vuodesta 1998 lähtien komissio on työskennellyt Euroopan investointipankin ja kansainvälisten rahoituslaitosten, erityisesti Euroopan jälleenrakennus- ja kehityspankin sekä Maailmanpankin kanssa liittymistä edeltävän ajan painopisteitä koskevien hankkeiden yhteisrahoituksen helpottamiseksi. 5. EHDOLLISUUS Edellytyksenä sille, että hankkeita rahoitetaan yhteisön tuella näiden kolmen liittymistä edeltävän välineen, Pharen, Ispan ja Sapardin kautta, on Viron osalta se, että se täyttää Eurooppa-sopimuksen mukaiset sitoumuksensa, edistyy Kööpenhaminan arviointiperusteiden täyttämisessä ja erityisesti tämän liittymistä valmistelevan kumppanuuden erityisten ensisijaisten tavoitteiden täyttämisessä vuonna 2000. Näiden yleisten edellytysten täyttämättä jättäminen voisi johtaa neuvoston päätökseen rahoitustuen lopettamisesta toistaiseksi asetuksen (EY) N:o 622/98 4 artiklan mukaisesti. 6. VALVONTA Liittymistä edeltävän kumppanuuden täytäntöönpanoa valvotaan Eurooppa-sopimuksen puitteissa. Kuten Luxemburgin Eurooppa-neuvostossa korostettiin, on tärkeätä, että Eurooppa-sopimuksen toimielimet ovat edelleen ne puitteet, joissa yhteisön säännöstön saattamista osaksi kansallista lainsäädäntöä voidaan tutkia samoin perustein riippumatta siitä, onko neuvottelut aloitettu vai ei. Liittymistä valmistelevan kumppanuuden asiaankuuluvista osista keskustellaan vastaavissa alakomiteoissa. Assosiaatiokomitea keskustelee yleiskehityksestä, edistyksestä ja sen ensisijaisten tavoitteiden täyttämisessä vastaan tulleista ongelmista, sekä välitavoitteista sekä erityiskysymyksistä, jotka alakomiteat ovat antaneet sille käsiteltäväksi. Pharen hallintokomitea varmistaa, että kaikkien kolmen liittymistä edeltävän välineen Pharen, Ispan ja Sapardin nojalla tehdyt rahoituspäätökset ovat sopusoinnussa toistensa sekä liittymistä valmistelevien kumppanuuksien kanssa, kuten koordinointiasetuksessa on säädetty (neuvoston asetus (EY) N:o 1266/1999, EYVL L 161, 26.6.1999, s. 68). Liittymistä valmistelevan kumppanuuden mukauttamista jatketaan tarvittaessa asetuksen (EY) N:o 622/98 2 artiklan mukaisesti. (1) Phare: Puolan ja Unkarin yhteensovitetun avun toimintaohjelma. (2) Ispa: Liittymistä edeltävä rakennepolitiikan väline. (3) Sapard: Maatalouden ja maaseudun kehittämisen erityinen liittymisohjelma.